(کراچی۔۔۔۔۔ مورون ٹوبارا۔۔۔۔ بزانکہ جنینانی بندن۔۔۔۔ )
 (یاتانی رو دپتر ءِ لہتیں تاک)
 چندن ساچ
 5 اگست 2004 ءِ روچ ءَ گوں وتی ٹِک کنئگ ءَ من ءَ ہمے کلوہ دات کہ پادا پادا تو کراچی ءَ سر بوتگ ئے۔۔۔۔ پسنی ءَ چہ بندات بوتگیں سفر ءَ ژند ءُ ژول کتگ ات۔۔۔۔ آ وہد ءَ کوچاں مارا غریب شاہ ءَ ائیر کتگ اَت۔ (مرچی باندا بلوچستان ءِ کوچ درآمد کنئگ بوتگ اَنت ءُ نوں یوسف گوٹھ ءَ دارنت۔ یوسف گوٹھ ءَ ائیر کپتگیں مسافر وہدے کراچی ءِ شہر ءَ رسیت۔ کراچی ءِ پولیس چو ھڑکہی ئیں کُچک ءَ اوشتاتگ۔ آئی ءَ چہ زر ءَ پاچیت۔۔۔
ہالی ئیں دست ءَ کراچی ءَ روان ئِے دنت۔۔۔۔ ءُ پدا کراچی ءُ ہالی دستی؟؟؟ اے وت یک بلاہیں قصہے) حیر من غریب شاہ ءَ ائیر کپتاں۔۔۔۔ منی آیگ ءُ سر بُوگ ءَ کراچی ءِ گوشاں مورے ءَ ہم نہ وارت۔۔۔۔ یک برے دل ءَ گوشت کہ کراچی ءَ بُگشاں اڈے او کراچی من مائی کلانچی ءِ دمگ کلانچ ءِ مردماں۔ تو مروچی من ءَ دپی جستے ہم نہ کنئے۔۔۔۔۔۔ بَلے من چار اِت کراچی نوں کلانچی آنی گوات ءَ نہ اِنت۔۔۔ پدا لیمارکیٹ ءَ چہ دیم پہ کوہنیں گولیمار ءَ جنزان بوتاں۔۔۔۔ پرشتگیں روڈ۔۔۔ گٹرانی آپ۔۔۔۔ چاریں نیمگ ءَ کچہرہ ءُ گندگی۔۔۔۔۔ اِے کلاکوٹ اِنت۔ عثمان آباد، دھوبی گاٹ۔۔۔ بکرا پڑی، ریکسر، اے گولیمار۔۔۔ لوگ ءَ سر بوتاں۔ تاں گمان بوت گشئے زاناں من زندگیں مُردگانی کبرستان ءَ سر بوتگاں۔۔۔۔ بیچارگیں مائی کلانچی ءِ پدریچاں دو گز زمین ہم نام ءَ نیست۔۔۔۔ ہما روچ ءَ بگر دانکہ مروچی من ءَ بھیسہ نہ بیت کہ کراچی بلوچانی بوتگ۔۔۔ اگاں بلوچانی بوتیں گڈا اِے بیچارگاں چار دیوالی یے نام ءَ بوتگ ات۔۔۔۔۔ پدا کراچی ءِ شہر منی دیما اَت۔۔۔۔ کراچی کراچی۔۔۔۔ حشکیں نامے۔۔۔۔ موٹر ءُ گاڈیانی شور۔۔۔۔ مردمانی جنگل۔۔۔ ہر کس ءَ بہ گند گُشئے زاناں کُچکے رند ءَ ئے کپتہ۔۔۔۔ پوہ چُشیں تیز روگ گڈا؟ روڈانی جامی۔۔۔۔ گاڈیانی ڈلیورانی دپ جنگی۔۔۔ گونڈوانی زاہ کاری۔۔۔۔ من ءَ ہچ وش نہ بوت اَنت۔۔۔۔ بَلے نوں پدا واتر کنئگی نہ اَت۔ انچو انچو یک روچے اسکولے ءَ سر کپت۔۔۔ من وتی وانگ بنگیج کُت۔۔۔۔ بلوچستان ءَ میٹرک پاس کُتگیں نودربر اِدا کایاں ہزار جیڑھانی آماچ بنت۔ من وَ گندہتر بے حساب جیڑھانی دیمپان بوتاں۔۔۔ چیا کہ من وَ پرائمری ہم سرجم نہ کتگ اَت۔ (اے کسہ ءَ بل)پدا من فیض احمد فیض کتاب جاہ ءَ روگ ءُ آیگ بندات کُت۔۔۔۔ اِے کتاب جاہ ءِ مستر ءُ اِدا آوکیں مردمانی سیادی نیشنل سٹوڈنت فیڈریشن ءَ اَت۔۔۔ گیش ءَ چہ گیش مردم کمیونسٹ تب ئیگ اتنت۔۔۔ من بے سُدھ اتاں۔۔۔ برے گدارے ونتگ ات۔۔۔ برے راجدپتری کتابے۔۔۔ بَلے کس ءَ گوں گپ نہ کتگ ات۔ گڈسرا کتاب جاہ ءِ مستر منی شریں دوستے بوت۔۔۔ من ءَ کتابانی دئیگ ئِے بندات کُت کہ لوگ ءَ بر ءُ بہ وان۔۔۔۔۔ (اے کسہ ءَ ہم بل)چندے سالانی گوزگ ءَ پد سر کراچی یونیورسٹی ءَ کپت۔۔۔۔ اسکول ءَ وانگ نیست اَت کہ بلوچانی دمگ ءَ اَت۔ کالج وَ وانگی جاہے نہ اِنت۔۔۔۔ من ہمے امیت داشتگ ات کہ یونیورسٹی ءَ رساں چیزے دربراں تاں اِدا ہم ہما حیر ءَ چہ کوریں حیدر ءَ لوٹگ ءِ بسات اِنت۔ یکیں فلسفہ ءِ ڈپارٹمنٹ ءَ کش آ دگہ درستیں کلاسانی استاداں آ وڑیں تاہیرے نہ بخشات کہ مردم اِش ستا بہ کنت۔۔۔۔۔ یونیورسٹی ءِ چاگرد بندات ءَ وش اَت۔ پدا رند ءَ مردم بے موسمیں نادراہیاں گور جت۔۔۔ بے موسمیں نادراہیانی وتی یک لذتے۔۔۔۔ ھو اڈے زندگی تو اگاں پلانی سرا بالیں پاتوے بوتین ئے۔۔۔۔ من ملکموت ءِ دست ءُ پاداں کپتگ اتاں۔۔۔۔ اللہ من ءَ مہ کش کہ زند سک وش اِنت۔۔۔۔ بلے چُش نہ اِنت۔۔۔۔ مہر، دوستی۔۔۔۔ اِدا وَ سُبکی اِنت۔۔۔۔ پدا آستو آستو بد دِل بُوان بوتاں۔ تاں ہرچیز درآمد بوت،،،،، پُشت ءَ چَک جت۔۔۔۔ نوں ساہگ ہم گون نہ ات۔۔۔۔۔۔
 10 سالانی سفر ءَ پد اناگہ ءَ یک روچے کراچی ءَ من ءَ گوشاں حلوت کُت۔۔۔ درآمد۔۔۔۔ اِے ہم اگست ءِ ماہ اَت۔۔۔۔ سال 2014 اَت۔۔۔۔ نوں ما اِدا ہرچیز ءَ آشنا اتیں۔۔۔ چیا کہ ما اِے شہر ھزار رنگ ءَ دیستگ اَت۔ کندگ، گریوگ، بے تبی، وش کندی، وفا، بے وفائی، مہر، بے مہری۔۔۔۔ جنگ ءُ چوپ۔۔۔ مرگ ءُ زند۔۔۔ درست بے مول ءُ مُراد۔۔۔۔۔۔۔
 ما چار سنگت اتیں۔۔۔۔۔ مئے اِرادہ اَت کہ ما روئیں ملیر ءَ نندیں۔۔۔۔ ملیر چوناہ ءَ پہ ما سک دُور اَت بَلے مئے واہگ اَت کہ ما بلوچی لبزانک ءَ وہد دئیں پٹ ءُ پولی کار کنیں۔۔۔۔ اِے درگت ءَ ملیر پہ ما جوانیں جاہے ات۔۔۔۔ چیا کہ سید ہاشمی ریفرنس کتاب جاہ ملیر ءَ اِنت۔۔۔۔ بَلے ما نہ زانت۔۔۔۔ کہ ما یکپارگی درآمد کنئگ بوتگیں۔۔۔۔۔ ملیر ءَ مئے پجاروک باز ھست اَت۔۔۔ ما درستیں پجاروکان ءَ گُشت کہ مارا باڑہ والا جاہ لوٹیت۔ بَلے کسے ءَ ہمت نہ کُت ءُ پہ ما جاہ شوہاز نہ کُت۔۔۔۔ ظریف نامیں مردے ہست اَت۔ کتاب جاہے اگدہ دار اَت۔ ایشی ءَ مزنیں بلڈنگے گون اَت۔۔۔ ایشی ءَ گشت کہ شمارا من باڑہ ءِ سرا جاہ دئیاں۔۔۔ داں 3 ماہ ءَ اِے مرد ءَ مارا رُلینت۔۔۔ گڈسرا گُشت ئِے جاہ نیست۔۔۔۔۔ ہِٹ ڈے ترا شرتریں۔۔۔۔ گڈا مارا پرچا رُلینت؟ ہچ ئِے نہ گُشت۔۔۔۔ یک رندے پدا مائی کلانچی یات اتک۔۔۔۔۔ بَلے نوں من بے تواری ھیل کُتگ ات۔۔۔
 مروچی من کراچی ءِ گوازینتگیں روچانی بابت ءَ جیڑاں تاں گمان بیت۔۔۔۔۔ من پانزدہ سال پہ بے کوبی وت ءَ سزا داتگ۔۔۔۔ اِدا ہرچیز داں روچ ئِے مروچی ہم من ءَ چو درآمد ءَ چاریت۔۔۔۔ بے مہریں چاگرد، درآمد ءُ نہ وشیں دمک۔۔۔۔ ہما گنوکیں مرد کئے بوتہ کہ اِے شہر ءِ بابت ءَ گشتگ ئِے کہ اِے Glory of the east اِنت۔ کُج اِنت سکندر اعظم ءِ لشکر ءِ سروک نیارکس کہ آئی ءَ اِے وڑیں جاہ ءِ نام ’’کروکالا ‘‘ بزانکہ سکندری بھشت کُتگ۔۔۔۔ کراچی ءَ را دگہ نام ئِے ہم ہمے نیارکس داتگ ۔۔۔ ’’مورون ٹوبارا‘‘ بزانکہ جنینانی بندن۔۔۔۔۔ ہو ہمے نام من ءَ دوست بوت۔۔۔۔ واکی کراچی جنینانی بندن اِنت۔۔۔۔